KOMMISSIONENS FORORDNING (EF) Nr. 730/1999

af 7. april 1999

om handelsnormer for gulerødder

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved Kommissionens forordning (EF) nr. 2520/97(2), særlig artikel 2, stk. 2, og

ud fra følgende betragtninger:

Gulerødder står i bilag I til forordning (EF) nr. 2200/96 blandt de produkter, som der skal fastsættes normer for; Kommissionens forordning (EØF) nr. 920/89 at 10. april 1989 om fastsættelse af kvalitetsnormer for gulerødder, citrusfrugter og spiseæbler og -pærer(3), senest ændret ved forordning (EF) nr. 2536/98(4), er blevet ændret mange gange, så den ikke længere er juridisk overskuelig;

de nævnte bestemmelser bør derfor omarbejdes og bilag I til forordning (EØF) nr. 920/89 udgå; for at opnå gennemsigtighed på verdensmarkedet bør der tages hensyn til den norm for gulerødder, som er anbefalet af arbejdsgruppen for fastsættelse af normer for letfordærvelige produkter og kvalitetsudvikling under De Forenede Nationers Økonomiske Kommission for Europa (FN/ECE);

formålet med at anvende disse normer er at fjerne produkter af utilfredsstillende kvalitet fra markedet, at styre produktionen, så den opfylder forbrugernes krav, og lette handelsforbindelserne på grundlag af loyal konkurrence og dermed bidrage til at gøre produktionen mere rentabel;

normerne gælder for alle handelsled; transport over en længere afstand, oplagring af en vis varighed eller de forskellige former for behandling, produkterne underkastes, kan medføre en række forandringer på grund af produkternes biologiske udvikling og deres mere eller mindre letfordærvelige karakter; der bør tages hensyn til disse forandringer, når normerne anvendes i de handelsled, som følger efter forsendelsen; da produkterne i klasse "Ekstra" skal underkastes en særlig omhyggelig sortering og emballering, bør der for denne klasses vedkommende kun tages hensyn til forringelse af friskhedstilstand og fasthed;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

Handelsnormerne for gulerødder henhørende under KN-kode 0706 10 00 er fastsat i bilaget.

Normerne gælder for alle handelsled på de i forordning (EF) nr. 2200/96 fastsatte betingelser.

Dog kan produkterne i de handelsled, som følger efter forsendelsen, have følgende fejl i forhold til de i normerne indeholdte krav:

- en lettere forringelse af friskhedstilstand og fasthed

- for produkter i andre klasser end klasse "Ekstra": lettere forandringer på grund af deres udvikling og deres mere eller mindre letfordærvelige karakter.

Artikel 2

I forordning (EØF) nr. 920/89 foretages følgende ændringer:

1) I artikel 1, stk. 1, udgår første led.

2) Bilag I udgår.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 7. april 1999.

På Kommissionens vegne

Franz FISCHLER

Medlem af Kommissionen

(1) EFT L 297 af 21.11.1996, s. 1.

(2) EFT L 346 af 17.12.1997, s. 41.

(3) EFT L 97 af 11.4.1989, s. 19.

(4) EFT L 318 af 27.11.1998, s. 23.

BILAG

NORMER FOR GULERØDDER

I. DEFINITION

Normerne gælder for gulerødder af sorter (cultivarer) af arten Daucus carota L., der er bestemt til levering i frisk tilstand til forbrugerne; de omfatter ikke gulerødder til industriel forarbejdning.

II. BESTEMMELSER VEDRØRENDE KVALITET

Ved normerne fastsættes de kvalitetskrav, som gulerødder skal opfylde efter klargøring og emballering.

A. Mindstekrav

Generelt for klasserne gælder under hensyn til tolerancer og særlige bestemmelser for de enkelte klasser, at gulerødderne skal være:

- hele

- sunde; produkter, der er angrebet af råd eller er forringet i en sådan grad, at de er uegnede til konsum, udelukkes

- rene, dvs. følgende:

- for vaskede gulerødder: praktisk taget fri for synlige fremmedlegemer

- for andre gulerødder, herunder vaskede gulerødder dækket af ren tørv: praktisk taget fri for grove urenheder

- faste

- praktisk taget fri for skadedyr

- praktisk taget fri for skader forårsaget af skadedyr

- fri for træethed

- fri for stokløbning

- ugrenede og fri for sekundære rødder

- fri for unormal ydre fugtighed, dvs. tilstrækkeligt afdrænet efter eventuel vask

- fri for fremmed lugt og/eller smag.

Gulerødderne skal have nået en sådan udvikling og være i en sådan tilstand, at de kan:

- tåle transport og håndtering, og

- ankomme til bestemmelsesstedet i tilfredsstillende stand.

B. Klasseinddeling

Gulerødder inddeles i følgende tre klasser:

i) Klasse "Ekstra"

Gulerødder i denne klasse skal være af fineste kvalitet og vaskede. De skal have sortens eller sortstypens kendetegn.

De må ikke have fejl, bortset fra meget lette overfladefejl, som ikke forringer helhedsindtrykket, kvaliteten, holdbarheden eller præsentationen i emballagen.

De skal være:

- glatte

- friske af udseende

- af regelmæssig form

- uden sprækker

- fri for stødpletter og revner

- fri for frostskader.

Grøn eller violet/purpurrød farve ved toppen er ikke tilladt.

ii) Klasse I

Gulerødder i denne klasse skal være af god kvalitet. De skal have sortens eller sortstypens kendetegn.

De skal være:

- friske af udseende

Følgende små fejl kan dog tillades, hvis de ikke forringer helhedsindtrykket, kvaliteten, holdbarheden eller præsentationen i emballagen:

- små fejl ved formen

- små farvefejl

- små helede sprækker

- små revner eller sprækker, som skyldes håndtering eller vask.

På gulerødder, der er højst 10 cm lange, er det tilladt, at højst 1 cm ved toppen er grøn eller violet/purpurrød; for alle andre gulerødder er kravet højst 2 cm;

iii) Klasse II

Denne klasse indbefatter gulerødder, som ikke kan placeres i de højere klasser, men som opfylder ovennævnte mindstekrav.

Følgende fejl kan dog tillades, hvis gulerødderne bevarer deres væsentlige kendetegn med hensyn til kvalitet, holdbarhed og præsentation:

- fejl ved form og farve

- helede revner, som ikke går ind til marven

- revner eller sprækker, som skyldes håndtering eller vask.

På gulerødder, der er højst 10 cm lange, er det tilladt, at højst 2 cm ved toppen er grøn eller violet/purpurrød; for alle andre gulerødder er kravet højst 3 cm.

III. BESTEMMELSER VEDRØRENDE STØRRELSESSORTERING

Størrelsen bestemmes efter rodens største diameter eller vægten pr. stk. (uden top).

i) Tidlige gulerødder(1) og sorter med små rødder

Minimumsstørrelse: 10 mm i diameter eller 8 g.

Maksimumsstørrelse: 40 mm i diameter eller 150 g.

ii) Sene gulerødder og sorter med store rødder

Minimumsstørrelse: 20 mm i diameter eller 50 g.

For gulerødder i klasse "Ekstra" gælder følgende maksimumsstørrelse: 45 mm i diameter eller 200 g, og diameter- eller vægtforskellen mellem den mindste og den største rod i samme pakning må ikke overstige 20 mm eller 150 g.

For gulerødder i klasse I må diameter- eller vægtforskellen mellem den mindste og den største rod i samme pakning ikke overstige 30 mm eller 200 g.

Gulerødder i klasse II skal kun opfylde kravene til minimumsstørrelse.

IV. BESTEMMELSER VEDRØRENDE TOLERANCER

Følgende kvalitets- og størrelsestolerancer for gulerødder, der ikke opfylder kravene til den angivne klasse, gælder for hver pakning eller for hvert parti ved forsendelse i løs afladning:

A. Kvalitetstolerancer

i) Klasse "Ekstra"

- 5 % efter vægt af gulerødder, der ikke opfylder kravene til klassen, men som opfylder kravene til klasse I eller, undtagelsesvis, falder inden for tolerancerne for denne klasse

- 5 % efter vægt af gulerødder med lette spor af grøn eller violet/purpurrød farve ved toppen.

ii) Klasse I:

- 10 % efter vægt af gulerødder, der ikke opfylder kravene til klassen, men som opfylder kravene til klasse II eller, undtagelsesvis, falder inden for tolerancerne for denne klasse. Gulerødder, der er knækket og/eller mangler spidsen, er dog udelukket fra denne tolerance

- 10 % efter vægt af gulerødder, der er knækket og/eller mangler spidsen.

iii) Klasse II:

- 10 % efter vægt af gulerødder, der hverken opfylder kravene til klassen eller mindstekravene, dog bortset fra produkter, der er angrebet af råd eller er forringet i en sådan grad, at de er uegnede til konsum.

- Endvidere tillades der 25 % efter vægt af gulerødder, der er knækket.

B. Størrelsestolerancer

For alle klasser: 10 % efter vægt af gulerødder, der ikke svarer til den mærkede størrelse.

V. BESTEMMELSER VEDRØRENDE PRÆSENTATION

A. Ensartethed

Indholdet af hver pakning eller hvert parti ved forsendelse i løs afladning skal være ensartet og må kun bestå af gulerødder af samme oprindelse, sort eller sortstype, kvalitet og størrelse (såfremt produktet skal størrelsessorteres).

Den synlige del af indholdet af hver pakning eller hvert parti ved forsendelse i løs afladning skal være repræsentativ for hele indholdet.

B. Præsentation

Gulerødder kan præsenteres således:

i) i bundter

Gulerødderne præsenteres med toppen, som skal være frisk, grøn og sund. Gulerødder i samme bundt skal være af nogenlunde ensartet størrelse. Bundterne i samme pakning skal veje nogenlunde lige meget og være anbragt regelmæssigt i et eller flere lag.

ii) uden top

Toppen skal være studset eller skåret af tæt ved rodhalsen, uden at roden er beskadiget.

Gulerødderne kan præsenteres:

- i små pakninger

- lagpakket eller pakket løst i emballagen

- i løs afladning (læsset direkte på et transportmiddel eller i et rum i et transportmiddel) for så vidt angår klasse II.

C. Emballering

Gulerødder skal emballeres således, at produkterne er rimeligt beskyttede.

Materialerne, der anvendes indvendigt i pakningen, skal være nye, rene og af en kvalitet, der ikke fremkalder ydre eller indre forringelser af produkterne. Anvendelse af materialer, såsom papir eller mærkater med handelsmæssige oplysninger, er tilladt, hvis der er anvendt giftfri farve eller lim til påtrykningen eller mærkningen. Pakningerne eller partierne, ved forsendelse i løs afladning, skal være fri for ethvert fremmedlegeme.

For vaskede gulerødder dækket af ren tørv betragtes den anvendte tørv ikke som et fremmedlegeme.

VI. BESTEMMELSER VEDRØRENDE MÆRKNING

1. Når gulerødder præsenteres i emballage, skal hver pakning på samme side være forsynet med følgende oplysninger, anført med bogstaver, som er let læselige, ikke kan udviskes og er synlige udefra:

A. Identifikation

- Pakker og/eller afsender: navn og adresse eller et af en officiel myndighed udstedt eller anerkendt mærke. Anvendes der kode (mærke), skal angivelsen "pakker" og/eller "afsender" (eller tilsvarende forkortelser) dog anføres i umiddelbar sammenhæng med koden (mærket).

B. Produktets art

- hvis indholdet ikke er synligt udefra:

- "gulerødder i bundter" eller "gulerødder"

- "tidlige gulerødder" eller "sene gulerødder"

- eventuelt "gulerødder dækket af tørv", selv om indholdet er synligt udefra

- sortens eller sortstypens navn for klasse "Ekstra".

C. Produktets oprindelse

Oprindelsesland og eventuelt produktionsområde eller national, regional eller lokal betegnelse.

D. Handelsmæssige oplysninger

- klasse

- størrelse udtrykt ved største og mindste diameter eller vægt (valgfrit)

- antal bundter for gulerødder i bundter.

E. Officielt kontrolmærke (valgfrit)

2. For gulerødder, der forsendes i løs afladning (læsset direkte på et transportmiddel eller i et rum i et transportmiddel), skal ovennævnte oplysninger være anført i et dokument, der ledsager varen, eller på en seddel, der anbringes på et synligt sted inde i transportmidlet.

(1) Gulerødder, hvis vækst ikke er blevet standset.